寄竹隠先生孫應時
作者：劉過
朝代：宋

paragraphs: 竹湖人之英，劇縣勇自試。
三年種桃李，遺愛及僮稚。
咸欲父母之，謂吾公之子。
獨有督郵嫌，見謂不事事。
瑕疵催科細，欲以三尺治。
八月羈僦樓，半年縻隠市。
小窗天日晴，灑落自胸次。
抖擻舊塵埃，楮札左右置。
寄傲點畫間，揮染當遊戲。
人賢世所希，嗜好人共貴。
車馬閙填門，載酒日紛至。
大書極豪放，小草亦姿媚。
歛藏經綸業，進此第一義。
玉板抄歌詩，石碑刻圖記。
人家錦爲軸，高壁垂至地。
襲藏較工拙，臨寫費同異。
爭如老劉子，落魄一狂士。
半生不讀書，頗能會其意。
寒泉驥馬飲，平陸蛟龍起。
得非久幽憤，於以發奇氣。
故使鐘鼎疎，自足名一世。
毛錐久見絕，一見尚能喜。
酒邊袖予詩，不譽亦不忌。
有時奪之去，箱篋餘故紙。
如持將軍誥，屢博姑蘇醉。